Heidy Purga		
Kultuuriministeerium	
	
 	15.01.2024 nr 1-12/48 - 1	

Ettepaneku esitamine objekti riigipoolseks kaasrahastamiseks		

Austatud kultuuriminister	

Tallinna linn on jaanuari keskel välja kuulutamas riigihanget, erasektori partneri (kontsessionääri) leidmiseks, kellega koos rajada kaasaegne spordikompleks ja -ujula, mis vastaks FINA olümpia standardite (FINA Olympic Standard Pools) normidele ja kriteeriumitele, milles oleks vähemalt kaks basseini, nii 50 m kui 25 m pikkune bassein, mis sobiksid ujumisvõistluste korraldamiseks. Selleks on linn juba aastaid teinud koostööd Eesti Ujumisliiduga.

Spordikompleksi väljaehitamise eest vastutab riigihanke tulemusel leitud partner. Kontsessioonilepingu kestus on 50 aastat, mille vältel on kontsessionääril õigus ja kohustus hoonet kasutada ning hoida teenused avalikult kättesaadavad. Hoone eeldatav kogumaksumus koos käibemaksuga on ca 70 miljonit eurot. Ettevalmistatud lepingu ja riigihanke tingimuste järgi rahastab objekti valmimist kontsessionäär ning investeeringutoetus ujula-spordikompleksi rajamiseks selgub riigihanke tulemusel ja võib ulatuda kuni 20 miljoni euroni. Kontsessioonilepingu sõlmimine toimub eeldatavalt aprilli alguses ning hoonekompleks valmib 34 kuu jooksul alates kontsessioonilepingu sõlmimisest.

Olümpianõuetele vastav ujula- ja spordikompleks on riikliku tähtsusega, rahvusvahelise          potentsiaaliga ja mitmekülgset lisaväärtust loov objekt. Tegemist oleks esimese olümpianõuetele vastava ujulaga Eestis, mis oleks nii treening- kui ka võistluskeskuseks. 

Tallinnasse on viimastel aastatel linna ning eraettevõtete poolt rajatud mitmeid ujulaid, kuid püstitatud hoonetes asuvate ujulate rajapikkuseks on 25 meetrit, mis võimaldab treenimisvõimalused harrastussportlastele. Samas on nii Tallinnas kui Eestis üldiselt suur puudus võistlusspordi korraldamiseks vajalike normide kohaste ujulate järele.

Tiitlivõistlustega kaasneks suur rahvusvaheline tähelepanu ning Eestit külastaks sellega seoses märkimisväärne hulk sportlasi ja turiste. Otseülekanded toimuvad ülemaailmselt ning sellega kaasneks väga suur vastutus ja muidugi ka võimalus Eesti ja Tallinna linna tutvustamiseks.

Sellise üleriigilise tähtsusega spordirajatise ehitamisel on oluline panustada linna ja riigi ühises koostöös, mistõttu esitame ettepaneku riikliku tähtsusega spordiobjektide rajamiseks ja nende finantseerimiseks eelarvestrateegia perioodil 2025-2028.

Teeme ettepaneku rajada olümpianõuetele vastav ujula- ja spordikompleks kolmepoolse koostööna, kus Tallinn eraldab maa hoonestusõiguse kaudu ning Tallinna linn, riik ja kontsessionäär finantseerivad ehitamist ühiselt ning kontsessionääri kohustuseks jääb spordikompleksi ehitamine ja käitamine ettenähtud perioodi vältel.

Loodan väga, et riik tuleb selle olulise objekti rajamisel ka oma jõuga appi. Jään ootama Teie tagasisidet ja olen valmis selle plaani üksikasju Teile täiendavalt tutvustama. 

	
Lugupidamisega	

	
	
(allkirjastatud digitaalselt)	
Tiit Terik	
abilinnapea

	

Anu Toomik
6404155 anu.toomik@tallinnlv.ee